# Eesti Rahva Muuseum

# Küsimusleht nr. 192

# Talu pärimine

Eestlased on olnud maarahvas. Suur osa eesti rahvast elas ja töötas taludes. Talu pärimiskorraldus mõjutas inimeste elu­käiku ja inimestevahelisi suhteid, nii talu kui kogu ühiskonna majanduslikku arengut.

Käesolevas küsimuslehes on mõnikümmend küsimust talu pärimise kohta. Võib-olla on osale neist raske vastata, mõned neist on jõukohased vast ainult taluperemeestele. Vastake neile küsimustele, millele oskate. Kui Teile nii sobivam on, jutustage oma või Teile tuntud talu lugu. Ärge unustage täpseid andmeid (talu nimi, asukoht, suurus). Kui Te vastate küsimustele, võiksite tuua konkreetseid näiteid. Näidete puhul võiksite mainida, kas tegemist on erandliku või tavalise juhtumiga.

Kui Te ei oska vastata talu pärimise kohta, võiksite kirjutada pärimisest üldiselt.

\* Lihtsuse mõttes on küsimustes kõikjal kasutatud sõna "peremees", sellega on mõeldud taluomanikku (olgu siis nais- või meessoost).

Vastaja isikuandmed:

- nimi ja perekonnanimi,

- sünniaeg,

- sünnikoht (talu/muu "maja", küla, vald, kihelkond; alev, linn),

- sotsiaalne päritolu.

1. Kelle omanduseks talu peeti (peremehe, pere, suguvõsa)?
2. Kes oli talus peremees? Kas see, kelle nimel talu oli, või võis see ka keegi teine olla? Kes?
3. Kes oli perekonnas/peres kõige autoriteetsem isik? Millel tema "võim" põhines? Kes otsustas põhilised asjad?
4. Kas talu peremehe koht oli ihaldatav?
5. Kellele talu pärandati? Kas järgiti mingeid kohalikke tavasid või toimiti oma suva kohaselt? Kas on olnud tava, et talu päris esimene/vanim poeg? Kas poja kui talu pärija sünd oli oodatum tütre sünnist? Millest lähtuti pärija valikul?
6. Millal otsustati, kes saab pärijaks? Kes otsustas?
7. Kas tulevasse pärijasse (kui see oli valitud) suhtuti peres erinevalt kui teistesse lastesse?
8. Millised olid peremehe ja pärija vahelised suhted?
9. Millised olid pärija ja teiste laste vahelised suhted?
10. Millest lähtuti talu pärandamisel (maj. kaalutlused jne)?
11. Kas tavaliselt oli talu vanaperemehe nimel tema elu lõpuni või oli tavaks anda see juba eluajal ametlikult järglasele?
12. Millal talu "ümber kirjutati"? Millest see sõltus? Kuidas see käis? Kas sellega on olnud seotud mingeid kombeid?
13. Kui vana peremees talu noore nimele kirjutas, kuidas siis vanaperemehesse ja noorperemehesse suhtuti? Keda peeti tegelikuks peremeheks? Millest see sõltus? Milline oli vanaperemehe seisund talus?
14. Kas teate uue peremehe "ametisse astumisega" seotud kombeid?
15. Kas talus oli töid, mida tegi alati peremees võikombeid, mida just temal tuli täita? Kas ja kuidas need ülesanded vanalt peremehelt uuele üle kandusid? Kas peremehel oli kindel koht laua ääres? Kas ja kuidas asus noor vana "kohale"?
16. Kas peremehe vahetuse järel on ruume elumajas ümber jagatud? Kas vanaperemees/vanapaar on teise (uude/vanasse) hoonesse kolinud või hoopis noorperemees/noorpaar?
17. Kui talu päris üks lastest, mida siis teised said? Kas kõik said mingi võrdelise osa talu väärtusest või arvestati kuidagi teisiti?

Kuidas teistele lastele (neile, kes ei saanud talu) nende osa tasuti (rahas, kaasavarana, "koolirahana" jne)? Kas pojad ja tütred pärisid võrdselt?

1. Kas talusid on pärijate vahel jagatud? Kui, siis miks? Kas selles oli erinevusi suurte ja väikeste talude vahel? Kas talumaadest on kaaspärijatele majakrunte eraldatud? Millistel puhkudel?
2. Kas kedagi on pärandusest hoopis ilma jäetud? Kui, siis miks? Kas see oli erandlik või tavaline?
3. Kas pärija (kui see oli kindlaks määratud) abiellumine on olnud sõltuvuses teiste laste abiellumisest või "järjele saamisest" vms?
4. Kas juhtus, et perepoeg ei võinud/saanud enne abielluda, kui oli talu omale saanud? Kas jäädi seetõttu ka vanapoisiks?
5. Kas abiellumise puhul on seatud tingimuseks, et peig või pruut saab (koheselt) talu?
6. Kas testamendi tegemine oli üldine? Millal testament tehti? Testamendi sisu? Kus ja kuidas testament vormistati? Kes kutsuti tunnistajateks?

Kes on ette tulnud testamendi ümbertegemisi? Miks?

1. Kas kaaspärijatele väljamaksete puhul järgiti täpselt testamendis kirjapandut või toimiti vastavalt oludele (näit. tasuti raha asemel natuuras)?
2. Eelnevalt on eeldatud, et talu pärisid lapsed või üks neist. Kes päris talu, kui lapsi polnud?

Kas järeltulijate puudumisel on kasulapsi (pärijaks) võetud? Kas on olnud juhtumeid, et taluomanik müüs talu pärijate puudumise tõttu?

1. Kui peremehe surma järel jäi tallu lasteta lesk, kellele siis talu läks? Millised olid lese õigused sellisel juhul? Kas talu on läinud kadunud peremehe sugulaste kätte?
2. Kuidas toimiti, kui peremehest jäid maha alaealised lapsed?
3. Kuidas toimiti, kui peremees suri testamenti tegemata?
4. Kas teate talu pärimise või pärijaga seotud ütlusi (seletage, mida nendega on mõeldud)?
5. Kas lapse sündimisel, peremehe ametisse astumisel või muul ajal on püütud mingite märkide põhjal teada saada/ennustada, kas tast tuleb hea peremees?

Anu Järs